‘Rassiste’ wat pop aan boom hang veroordeelDie pop wat Woensdag buite die departement se kantoor aan ‘n boom gehang is. Foto: Twitter Die ANC en Panyaza Lesufi, LUR vir onderwys in Gauteng, het uitgevaar teen ŉ voorval waarin ŉ lewensgrootte pop met Lesufi se gesig daarop aan ŉ boom gehang is. Die ANC in Gauteng het in ŉ verklaring gesê hy veroordeel die “lafhartige rassistiese” gedrag van diegene wat vasberade is om die pogings om ŉ nie-rassige samelewing te bou ondermyn. Volgens die party het ŉ groep mense Woensdag die departement van onderwys se kantore in Pretoria besoek waar die pop aan die boom gehang is. Daar was glo ook ŉ plakkaat wat Lesufi daarvan beskuldig het dat hy Afrikaans verkrag. “Hierdie daad deur anti-transformasie-agente druis in teen die oppergesag van die grondwet wat gelykheid en die bevordering van menseregte en vryhede, insluitende nie-rassigheid, wil bevorder.” Volgens die ANC het Lesufi en sy gesin al verskeie dreigemente ontvang nadat daar besluit is om die taalbeleid by verskeie skole in Gauteng na parallelmedium te verander. “Dit is baie duidelik dat die onlangse uitspraak in die Vicki Momberg-saak, wat ŉ presedent skep vir ander rasverwante sake, nie die gewenste effek gehad het nie aangesien sekere mense steeds voel hulle moet hul rassistiese erfenis van apartheid verdedig,” lui die verklaring. Die ANC het ŉ beroep op Lesufi gedoen om ŉ saak by die polisie aanhangig te maak sodat wetstoepassers die aangeleentheid kan ondersoek en die skuldiges aan die pen laat ry. Die kabinet het intussen ook versoek dat daar aksie geneem word. Nomvula Mokonyane, minister van kommunikasie, het die voorval as “ontstellend” beskryf, maar gesê hulle glo nie “dit is die houding van baie mede-wit Suid-Afrikaners nie”. Mokonyane het ŉ beroep op wit Suid-Afrikaners gedoen om hulself te distansieer van diegene wat die pop aan die boom gehang het. “Ons doen ŉ beroep op patriotiese Suid-Afrikaners om op te staan en te sê nie in my naam nie.” Lesufi het intussen op Twitter reageer oor die voorval: “Die morone het na ons kantore gekom om my te ‘hang’! Ons het julle rassistiese grootouers oorwin, julle is niks!” Die Afrikaanse Taalraad (ATR) het intussen ook die voorval veroordeel en gesê dié soort dreigemente is onaanvaarbaar en afstootlik, ongeag wie daarvoor verantwoordelik is. Conrad Steenkamp, hoof van die ATR, het gesê dié raad hoop die daad word gesien vir wat dit is: ŉ poging om polarisering oor taal en onderwys te verdiep. “Dit verteenwoordig ŉ klassieke taktiek wat wêreldwyd deur radikale of manipulatiewe elemente gebruik word om politieke en maatskaplike kwessies te probeer beïnvloed.” Steenkamp het gesê Suid-Afrikaners kan nie toelaat dat onbekendes dit regkry om die klimaat waarin die gesprekke oor taal en onderrig plaasvind, te vergiftig of te manipuleer nie. “Ons vra dat die insident nie voor die deur van Afrikaans en Afrikaanssprekendes gelê word nie; ook dat die legitieme behoeftes van baie ouers en kinders vir moedertaalonderrig nie hieraan gekoppel word nie. Die demonisering wat met persepsiepolitiek gepaardgaan is destruktief en ontwikkel dikwels ŉ lewe van sy eie. Wie word deur ŉ daad soos hierdie bevoordeel? Beslis nie Afrikaanssprekendes nie. Dit ondermyn ook gesprekke oor moedertaalonderwys in die breë en inklusiewe sin van die woord, iets wat die ATR en vennote met woord en daad bevorder.”